S. Dariaus ir S. Girėno stadionas

S. Dariaus ir S. Girėno stadionas – lengvosios atletikos ir futbolo stadionas Kaune. Stadionas įsikūręs Ąžuolyne. Futbolo rungtynių ar lengvosios atletikos varžybų metu stadionas talpina 15 tūkst. žiūrovų. Koncertų metu – iki 30 tūkst.

Istorija 

1921 m. Kauno miesto savivaldybė išnuomojo Lietuvos fizinio lavinimosi sąjungai (LFLS) žemės sklypą (apie 3,5 ha) pelkingoje vietoje, Kauno Ąžuolyne. Visą teritoriją LFLS nariai nusausino, įrengė futbolo aikštę ir bėgimo takus. 1924–1925 m. LFLS pirmininko Stepono Dariaus iniciatyva šioje vietoje pastatytas pirmasis sporto stadionas Lietuvoje. S. Darius kartu su inž. Kęstučiu Bulota parengė projektą, organizavo talkas ir iš dalies finansavo stadiono statybą.

1934 m. Švietimo ministerija stadioną rekonstravo ir prie jo pastatė Kūno kultūros rūmus (dab. Lietuvos kūno kultūros akademija). 1935 m. balandžio mėn. pradėtas statyti Valstybinis stadionas. 1936 m. birželio 30 d. naujajame stadione sužaistos pirmosios rungtynės tarp Lietuvos ir Estijos futbolo rinktinių, kurias laimėjo Lietuva 2:0.

Vienas didžiausių tarpukario metais stadione vykusių renginių buvo 1938 m. liepos 17–31 d. surengta pirmoji Tautinė olimpiada – viso pasaulio lietuvių sporto šventė – sąskrydis. Atidarymo iškilmėse dalyvavo apie 10 000 žmonių, susirinko 2000 sportininkų iš viso pasaulio. Prezidentas Antanas Smetona sportininkams įteikė olimpinę vėliavą, į padangę paleista tūkstantis balandžių.

1969 m. prasidėjo stadiono rekonstrukcijos darbai, užbaigti 1979 m. rugpjūčio mėn. Vietoj medinių tribūnų iškilo gelžbetoninės, puslankiu juosiančios žaliąją veją. Dviejuose aukštuose įrengta 12 000 sėdimų vietų. Stadiono takai sutrumpinti nuo 500 m iki standartinio ilgio. Sovietmečiu stadionas buvo žinomas kaip Respublikinio sporto kombinato stadionas.

Nuo 1983 m. stadionas ir šalia stovinti Kauno sporto halė sudaro vieningą ansamblį, 1993 m. pavadintą S. Dariaus ir S. Girėno sporto centru. Sezono metu stadione vyksta apie 50 renginių. Jame vyko Pasaulio lietuvių žaidynės, Pasaulio lietuvių dainų ir šokių šventė, Baltijos jūros šalių sporto žaidynės, Europos lengvosios atletikos pirmenybės, Pabaltijo lengvosios atletikos varžybos. 1993 m. sutiktas popiežius Jonas Paulius II.

1998 m. atlikta bėgimo takų, sektorių rekonstrukcija, paklota nauja moderni danga, įsigyta matavimo aparatūra bei prietaisai, sumontuotos ir perdažytos tribūnos. Pagal UEFA reikalavimus stadione sudėtos plastikinės kėdės (8248 vietos).

Ruošiantis 2005 m. vykusiam 18-ajam Europos jaunimo lengvosios atletikos čempionatui, atnaujinta stadiono įranga, sumontuotas moderniausias ir didžiausias (4,32 x 8,64 m) Baltijos šalyse vaizdo ekranas, įrengtos apšilimo ir metikų treniruočių aikštės.

2007 m. liepos 6 d. stadione surengta visuotinė dainų šventę „Būties ratu". Šventinėje programoje dalyvavo šalies jaunučių, jaunių, jaunuolių, merginų, jaunimo, vyresniųjų (senjorų) ir pagyvenusiųjų tautinių šokių grupės, taip pat išeivijos suaugusiųjų tautinių šokių grupės.

Rekonstrukcija 
2018 m. birželio mėn. prasidėjo stadiono rekonstrukcija. Po rekonstrukcijos stadione esančių vietų skaičius nuo 9,5 tūkst. padidės iki 15 tūkst., visos tribūnos bus uždengtos stogu. Stadionas turės modernią šildomą dangą ir atitiks aukščiausios 4-os UEFA kategorijos reikalavimus. Išskirtinis dizaino elementas bus iš medžio sukurta fasadinė stadiono dalis, paslėpsianti betonines tribūnų konstrukcijas. Rekonstrukcijos vertė buvo 34,95 mln. eurų, vykdytojo konkursą laimėjo Turkijos statybų bendrovė „Kayi Construction“, sutartyje numatyta rekonstrukcijos trukmė buvo 20 mėn.  sutartis su Turkijos kompanija buvo nutraukta, vienas iš sutarties nutraukimo motyvų buvo sutarto grafiko nesilaikymas – likus vos mėnesiui iki planuotos darbų pabaigos buvo atliktas tik apie ketvirtadalis darbų. 2019 m. pabaigoje darbai buvo sustoję dėl streiko - 52 Turkijos piliečiai paskelbė streiką dėl nesumokėtų atlyginimų. „Kayi Construction“ užginčijo sutarties nutraukimą, tačiau teismas ieškinį atmetė. 

 Kauno miesto savivaldybė paskelbė naują konkursą rekonstrukcijos darbams užbaigti. Konkursą galiausiai laimėjo viena didžiausių Lietuvos statybų bendrovių UAB „Autokausta“. Viso rekonstrukcijai išleista 43 mln. eurų.

2022 m. rugpjūčio 19 d . oficialiai užbaigti stadiono rekonstrukcijos darbai. 

2022 m. spalio 16 d. Rekonstruotame stadione įvyko pirmosios rungtynės, LFF taurės finalo rungtynės, kūriose „FK Vilniaus Žalgiris“ 2-1 laimėjo prieš Kauno rajono „Hegelmann“.

Lengvoji atletika 

2005 m. stadione vyko vienas didžiausių iki tol surengtų Lietuvos sporto renginių – 18-asis Europos lengvosios atletikos (iki 20 m.) čempionatas. Dalyvavo 953 lengvaatlečiai iš 45 Europos šalių – 431 mergina ir 522 vaikinai. Atidarymo šventė prasidėjo Edmundo Kučinsko ir Rūtos Ščiogolovaitės atlikta specialiai pirmenybėms sukurta daina „Pergalės himnas“. Čempionato metu pagerinti 44 nacionaliniai, vienas pasaulio ir 5 šio amžiaus grupės Europos rekordai.

2006 m. liepos 1 d. surengtos Europos lengvosios atletikos varžybos „EAA Permit Meeting Kaunas 2006“. Dalyvavo 114 lengvaatlečių iš daugiau kaip 20 pasaulio šalių. 2007 m. sausio mėn. Tarptautinė lengvosios atletikos federacija (IAAF) oficialiai pasiūlė Kaune įrengti Tarptautinį akredituotą lengvosios atletikos treniruočių centrą.

2007 m. kovo 5 d. Birmingeme vykusiame Europos lengvosios atletikos asociacijos (EAA) tarybos posėdyje nuspręsta 2009 m. liepos 16–20 d. S. Dariaus ir S. Girėno stadione surengti Europos lengvosios atletikos čempionatą (iki 23 m.).

2007 m. liepos 25 d. planuojamos lengvosios atletikos varžybos „EAA Permit Meeting Kaunas 2007“.

2009 m. liepos 16–19 d. vyko Europos lengvosios atletikos iki 23 metų čempionatas.

Futbolo rungtynės 

2000 m. Europos futbolo klubinių komandų turnyre – UEFA Čempionų lygoje – debiutavusi FBK Kauno komanda stadione sužaidė rungtynes su Glasgow Rangers klubu iš Škotijos.

2001 m. rugsėjo 1 d. Tarptautinės futbolo federacijų asociacijos (FIFA) prezidentas Josephas Seppas Blatteris stebėjo 2002 m. pasaulio futbolo čempionato Europos zonos 8-osios grupės atrankos rungtynes tarp Lietuvos ir Italijos rinktinių.

2002 m. rugsėjo 7 d. sužaistos pirmosios 2004 m. Europos futbolo čempionato V atrankos grupės rungtynės tarp Lietuvos rinktinės ir pasaulio vicečempionės Vokietijos komandos. Per rungtynių pertrauką iš didžiojo futbolo palydėtas vienas garsiausių Lietuvos futbolininkų Valdas Ivanauskas.

2005 m liepos 26 d. stadione sužaistos rungtynės tarp vienos tituluočiausių futbolo komandų Europoje, 2004–2005 m. sezono UEFA Čempionų lygos laimėtojos Liverpool F.C. ir FBK Kauno.

2006 m. rugsėjo 6 d. vyko 2008 m. Europos futbolo čempionato atrankos turnyro B grupės rungtynės tarp Lietuvos ir Škotijos vyrų futbolo rinktinių.

2007 m. kovo 24 d. sužaistos 2008 m. Europos futbolo čempionato atrankos rungtynės tarp Lietuvos ir pasaulio vicečempionės Prancūzijos vyrų futbolo rinktinės. Rungtynes tiesiogiai transliavo „Eurosport“ bei apie 30 įvairių šalių televizijos kanalų.

2011 m. kovo pabaigoje stadionas susilaukė daug kritikos ir pasaulinės sporto žiniasklaidos dėmesio dėl itin prastos vejos prieš varžybas tarp Ispanijos ir Lietuvos.

2013 m. liepos 20–rugpjūčio 1 dienomis vyko 2013 m. Europos U-19 futbolo čempionatas. Šiame stadione žaidė tokios futbolo rinktinės iš Lietuvos, Olandijos, Ispanijos, Portugalijos, Prancūzijos ir Serbijos. Taip pat vyko pusfinalis tarp Ispanijos ir Prancūzijos jaunimo rinktinių. Rungtynes transliavo „Eurosport“ televizija.

Žymesni Lietuvos komandų pasiekimai šiame stadione 
 Lietuva – Italija 0:0 (2001 m.)
 Lietuva – Škotija 1:0 (2003 m.)
 Lietuva – Gruzija 1:0 (2007 m.)
 Lietuva – Ukraina 2:0 (2007 m.)
 FBK Kaunas – Rangers 2:1 (2008 m.)
 Lietuva – Lenkija 2:0 (2011 m.)

Šaltiniai

Nuorodos 
 S. Dariaus ir S. Girėno stadionas

Kauno stadionai